ddrg/super_eurlex huggingface dataset:
—

For det tidsrum, der er omfattet af EF-støtterammerne for 2000-2006, gælder følgende i henhold til gennemførelsesbestemmelserne for strukturfondene: — For det første har Kommissionen i sine retningslinjer for statsstøtte med regionalt sigte (1998) fastsat, at modtagere af støtte skal opretholde enhver investering i mindst fem år. Det er opfattelsen i Generaldirektoratet for Konkurrence, at den femårige periode for opretholdelse af investeringer som fastsat i retningslinjernes punkt 4.10 begynder, når investeringen, som der er ydet støtte til, er afsluttet, dvs. fra det øjeblik, hvor investeringen anvendes i virksomheden. — For det andet er det i forordningen om generelle bestemmelser for strukturfondene (1999) på samme måde fastsat, at fondene kun bidrager finansielt til produktive aktiviteter, hvis stedet for disse aktiviteter ikke ændres i de første fem år efter afgørelsen om fondens deltagelse. — For det tredje skal der indsendes en specifik anmodning til Kommissionen om store projekter (dvs. til en værdi af mere end 50 mio. EUR), hvis et sådant skal medfinansieres inden for rammerne af et program under Den Europæiske Fond for Regionaludvikling (EFRU), og medlemsstaterne skal udfylde et spørgeskema, hvori et af spørgsmålene vedrører risikoen for, at virksomheden vil blive flyttet. Kommissionen tager hensyn til dette aspekt, når den træffer beslutning om niveauet for samfinansieringen fra EFRU (som kan udgøre op til 35 % i mål 1-regioner) eller om et eventuelt afslag.
DA Den Europæiske Unions Tidende CE 88/717

(2004/C 88 E/0737)

SKRIFTLIG FORESPØRGSEL E-0921/04

af Proinsias De Rossa (PSE) til Kommissionen

(26. marts 2004)

Om: Israelske atomvåben

Vil Kommissionen skitsere sin holdning til Israels manglende undertegnelse af traktaten om ikke-spredning af atomvåben og FN's tilsynsførende på atomenergiområdet IAEA's manglende undersøgelse af Israels atomvåbenprogram?

Hvilke skridt tager Kommissionen og medlemsstaterne for at skabe en atomfri zone i Mellemøsten?

Svar afgivet på Kommissionens vegne af Christopher Patten

(29. april 2004)

Undertegnelse af traktaten om ikke-spredning sker på frivillig basis

EU's strategi mod spredning af masseødelæggelsesvåben, som blev vedtaget i december 2003, afspejler den meget høje prioritet, som Unionen giver til multilaterale traktater og konventioner om ikke-spredning og nedrustning. Strategien indeholder en specifik foranstaltning om diplomatiske aktiviteter for at fremme tiltrædelse, overholdelse og global udbredelse af traktaterne og konventionerne. EU og Kommissionen benytter enhver lejlighed til at minde Israel om vigtigheden af at opbygge tilliden på regionalt plan.
DA Den Europæiske Unions Tidende CE 84/935

(2004/C 84 E/1033)

SKRIFTLIG FORESPØRGSEL E-1042/04

af Roger Helmer (PPE-DE) og Charles Tannock (PPE-DE) til Kommissionen

(5. april 2004)

Om: Pensioner: diskriminering af private pensioner

Kan Kommissionen oplyse, hvorfor pensioner under tredje søjle (individuelle pensioner, individuelle gruppepensioner og såkaldte »stakeholder«-pensioner) skal omfattes af det foreslåede direktiv om gennemførelse af princippet om ligebehandling af kvinder og mænd i forbindelse med adgang til og levering af varer og tjenesteydelser (1), når pensioner under anden søjle (erhvervstilknyttede pensioner) ikke skal? Er Kommissionen ikke enig i, at dette indebærer en diskriminering af den private sektor?

Svar afgivet på Kommissionens vegne af Stavros Dimas

(29. april 2004)

I henhold til Kommissionens forslag til Rådets direktiv, som bygger på EF-traktatens artikel 13, om gennemførelse af princippet om ligebehandling af kvinder og mænd i forbindelse med adgang til og levering af varer og tjenesteydelser forbydes anvendelse af kønsrelaterede aktuarmæssige faktorer, for så vidt angår forsikringsydelser og private pensionsordninger (under tredje søjle).

Ved Rådets direktiv 86/378/EØF af 24. juli 1986 om gennemførelse af princippet om ligebehandling af mænd og kvinder inden for de erhvervstilknyttede sociale sikringsordninger (2) (som ændret ved Rådets direktiv 96/97/EF af 20. december 1996 (3)) tillades anvendelse af kønsrelaterede aktuarmæssige faktorer i erhvervstilknyttede pensionsordninger (anden søjle). Disse direktiver bygger på EF-traktatens artikel 141, fordi de vedrører beskæftigelse og erhverv.

Det foreslåede rådsdirektiv, som bygger på EF-traktatens artikel 13, finder ikke anvendelse på pensioner under anden søjle, da disse reguleres ved lovgivning vedtaget i henhold til EF-traktatens artikel 141.

(1) KOM(2003)657 - C5-0654/2003.

(2) EUT L 225 af 12.8.1986.

(3) EUT L 46 af 17.2.1997.
DA Den Europæiske Unions Tidende CE 84/325

(2004/C 84 E/0381)

SKRIFTLIG FORESPØRGSEL E-0172/04

af Christopher Heaton-Harris (PPE-DE) til Kommissionen

(29. januar 2004)

Om: Kommissionens regnskabssystemer

Ifølge mine oplysninger har den interne revisionstjeneste i en rapport med titlen »Den interne revisionstjenestes gennemgang af Kommissionens regnskabssystem — endelig rapport« af 15. april 2003 fremsat en række anbefalinger til Kommissionen med hensyn til regnskabssystemerne.

Kan Kommissionen bekræfte, at de generelle regler for værdiansættelse af lagre anvendes uden nogen form for undtagelser i hele Kommissionen?
DA Den Europæiske Unions Tidende CE 84/601

(2004/C 84 E/0676)

SKRIFTLIG FORESPØRGSEL E-0484/04

af Daniel Varela Suanzes-Carpegna (PPE-DE) til Kommissionen

(23. februar 2004)

Om: Udvikling af landdistrikter: ugunstigt stillede områder

I Europa-Parlamentets betænkning om den netop vedtagne reform af den fælles landbrugspolitik understreges især vigtigheden af at øge støtten under budgetposten udvikling af landdistrikter til de ugunstigt stillede områder Selv om mange af Parlamentets krav er indeholdt i den endelige beslutning, er situationen for de ugunstigt stillede områder knap nok forbedret, eftersom dette ikke var målet med Kommissionens oprindelige forslag.

Når man tænker på, at posten for udvikling af landdistrikter burde fungere som instrument for Fællesskabets samhørighedspolitik, har Kommissionen da til hensigt at sikre, at disse regioner får en bedre behandling, nu hvor man står over for en snarlig reform af strukturfondene?

Svar afgivet på Kommissionens vegne af Franz Fischler

(1. april 2004)

Som led i reformen er gennemsnittet af de udligningsgodtgørelser, der kan ydes i ugunstigt stillede områder, når det er behørigt begrundet af objektive forhold, blevet forhøjet til højst 250 EUR/ha om året mod tidligere 200 EUR/ha.

Investeringsstøtten til unge landmænd er blevet forhøjet i ugunstigt stillede landdistrikter, fordi investeringerne er blandt de vigtigste forudsætninger for udvikling af disse områder. I henhold til de nye bestemmelser i artikel 7 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (1), er den højest tilladte samlede støtte, udtrykt i procent af de støtteberettigede investeringer, øget fra 55 til 60 %. Denne bestemmelse gælder i højst fem år fra etableringstidspunktet.

Den i artikel 16 fastsatte støtte til landmænd i områder, der på grund af miljørestriktioner med tilknytning til fugle (2) og habitat (3) direktiverne er ugunstigt stillede, kan forhøjes til 500 EUR/ha i behørigt begrundede tilfælde for at tage hensyn til specifikke problemer. Der er tale om en gradvis aftagende årlig støtte, der højst kan ydes i fem år fra den dato, hvor bestemmelsen om nye restriktioner træder i kraft i henhold til fællesskabslovgivningen.

Alle foranstaltninger til udvikling af landdistrikterne, herunder udligningsgodtgørelserne i ugunstigt stillede områder, vil blive revideret i forbindelse med udarbejdelsen af forordningen om støtte til udvikling af landdistrikter for programperioden efter 2006.

(1) EFT L 160 af 26.6.1999.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.
DA Den Europæiske Unions Tidende CE 78/954

(2004/C 78 E/1009)

SKRIFTLIG FORESPØRGSEL P-0523/04

af Emmanouil Mastorakis (PSE) til Kommissionen

(17. februar 2004)

Om: Den anden og tredje fællesskabsstøtteramme

Kan Kommissionen for de enkelte EU-medlemsstater oplyse gennemførelsesgraden for de bevillinger, der var afsat for årene 2003 og 2004 under den anden og den tredje fællesskabsstøtteramme?

Svar afgivet på Kommissionens vegne af Michel Barnier

(5. marts 2004)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
DA Den Europæiske Unions Tidende CE 88/226

(2004/C 88 E/0229)

SKRIFTLIG FORESPØRGSEL E-0795/04

af Patricia McKenna (Verts/ALE) til Kommissionen

(11. marts 2004)

Om: Moseskred forårsaget af Derrybrien vindmøllepark

I henhold til Kommissionens svar på min forespørgsel P-3350/03 (1) bekræftes det i de rapporter, der blev bestilt af ESB's datterselskab, Hibernian Wind Power Ltd., og Galway amtsråd, og som for nylig er blevet offentliggjort, at vindmølleprojektet er skyld i det store moseskred samt i adskillige forudgående mindre moseskred. I rapporterne udpeges flere områder på lokationen, hvor der er en lignende fare, hvorved det i særdeleshed påvises, at et moseskred direkte over landsbyen som følge af lave stabilitetsniveauer ikke kan udelukkes. De to rapporter hæfter sig derimod ikke synderligt ved dynamiske kræfters indvirkning på tørvemosen, og størsteparten af sikkerhedsanalysen synes at være udarbejdet på grundlag af statiske belastninger alene. Herved ses der fuldstændigt bort fra, hvilken indvirkning rystelser fra tunge lastbiler og kraner eller fra anvendelsen af eksplosiver på lokationen vil have på de »flydende veje«. Endvidere er der i sikkerhedsanalysen i høj grad blevet fokuseret på risici på selve lokationen, og ikke uden for denne. Der er foretaget krydsreferencer af rapporterne, og de viser en overraskende overensstemmelse. Desuden er det kendt, at svarene på dette spørgsmål fra de to grupper af rådgivere var samstemmende, hvilket gør, at deres uafhængighed drages yderligere i tvivl.

Vil Kommissionen med henblik på at sikre vindenergiens fremtid i Irland nu forlange, at der på grundlag af en passende og fuldstændig VVM-undersøgelse af det konkrete, foreslåede projekt foretages en planlægning allerede fra projektets påbegyndelse, og ligeledes kræve, at enhver fortsættelse af projektet bliver betinget af en ny planlægningstilladelse? Vil Kommissionen hjælpe de lokale myndigheder med at bestille en helt igennem uafhængig undersøgelse af projektet og dets indvirkninger, således som de har foreslået det, med det primære formål at undgå yderligere negative indvirkninger på miljøet eller tilmed dødsfald, hvilket uden tvivl ville blive konsekvenserne af et moseskred over landsbyen Derrybrien?

Svar afgivet på Kommissionens vegne af Margot Wallström

(27. april 2004)

Kommissionen kan bekræfte, at den som led i flere klager har modtaget kopi af de to omtalte rapporter. Den kan ligeledes bekræfte, at den har modtaget yderligere, omfattende dokumentation vedrørende de forskellige projekttilladelsesprocedurer, der er fulgt i forbindelse med vindmølleprojektet i Derrybrien. Det er ikke muligt for Kommissionen at komme nærmere ind på, hvilke skridt der bør tages, før konklusionerne af gennemgangen af de pågældende dokumenter foreligger.

(1) EUT C 78 E af 27.3.2004, s. 528.
DA Den Europæiske Unions Tidende CE 84/861

(2004/C 84 E/0953)

SKRIFTLIG FORESPØRGSEL E-0738/04

af José García-Margallo y Marfil (PPE-DE) til Kommissionen

(11. marts 2004)

Om: Regioner, som ophører med at tilhøre strukturfondenes mål 1-områder

Kan Kommissionen oplyse, hvilke regionale områder, der i dag hører under strukturfondenes mål 1-områder, som ligger over niveauet på 75 % af det gennemsnitlige BNP i EU, og som derfor bliver udelukket fra dette mål i fremtiden?

Svar afgivet på Kommissionens vegne af Franz Fischler

(29. april 2004)

Kommissionen vedtog sin tredje rapport om økonomisk og social samhørighed den 19. februar 2004. Ud fra de tilgængelige data fra årene 1999, 2000 og 2001 konkluderes det i rapporten, at regioner med et BNP (bruttonationalprodukt) pr. indbygger på over 75 % af EU's gennemsnit efter 2006 ikke længere vil være støtteberettigede. Det drejer sig om følgende regioner: Sterea Ellada og Notio Aigaio (Grækenland), Castilla y Léon, Communidad Valenciana og Canarias (Spanien), Border, Midland og Western (Irland), Sardegna (Italien), Burgenland (Østrig), Regiao Autonoma da Madeira (Portugal), Itä (Finland) og South Yorkshire (Det Forenede Kongerige).

Kommissionen skal imidlertid henlede det ærede medlems opmærksomhed på, at beslutningen om en regions fremtidige støtteberettigelse af konvergenshensyn dog træffes på grundlag af et gennemsnit af data fra de seneste tre år hvorfra data er tilgængelige på det tidspunkt, hvor rammebestemmelserne for strukturfondene vedtages.
DA Den Europæiske Unions Tidende CE 84/371

(2004/C 84 E/0429)

SKRIFTLIG FORESPØRGSEL E-0354/04

af Roberta Angelilli (UEN) til Kommissionen

(12. februar 2004)

Om: Midler til opførelse af et kulturcenter

Fiuggi kommune i Frosinone provinsen er engageret i opførelsen af et moderne kulturcenter med over 2000 pladser, der skal anvendes til opførelse af teaterstykker, koncerter og fjernsynsoptagelser samt kongresser og udstillinger.

I projektet indgår udvidelse og ombygning af det eksisterende Teatro delle Fonti, som er beliggende i Parco della Fonte Anticolana, og desuden miljøgenopretning og genetablering af det pågældende areal.

Kulturcentret ville året rundt udgøre en betydelig gevinst på grund af alle de aktiviteter, som er knyttet til badene i Fiuggi.

Alt dette vil desuden føre til oprettelse af nye arbejdspladser og vil gøre denne lokalitet i Mellemitalien mere attraktiv, bl.a. på grund af den omtalte park.

Kan Kommissionen på denne baggrund oplyse:

1. hvilke foranstaltninger og programmer der findes til finansiering af sådanne initiativer som led i »Kultur 2000«?

2. om der findes tilsvarende initiativer andre steder i EU?

3. om den selv kan støtte dette initiativ?

Svar afgivet på Kommissionens vegne af Michel Barnier

(19. marts 2004)

Inden for rammerne af enhedsprogrammeringsdokumentet for Lazio-regionen, som Den Europæiske Fond for Regionaludvikling medfinansierer for perioden 2000-2006, kan der gennemføres interventioner af den af det ærede medlem omtalte type (kulturfaciliteter af turistmæssig interesse) under punkt III »udnyttelse af lokale systemer« og særlig foranstaltning III.2, der vedrører udnyttelse af områder af turistmæssig, kulturel og miljømæssig interesse.

Gennemførelsen af sådanne interventioner sorterer under den regionale administration, der er programmets forvaltningsmyndighed, og som er ansvarlig for bl.a. udvælgelsen af projekter. Det ærede medlem bør således henvende sig til den regionale administration for at få svar på spørgsmålet om, hvorvidt projektet kan støttes under programmet for Lazio.
DA Den Europæiske Unions Tidende CE 78/930

(2004/C 78 E/0984)

SKRIFTLIG FORESPØRGSEL E-0095/04

af Mihail Papayannakis (GUE/NGL) til Kommissionen

(21. januar 2004)

Om: Det statslige hospital INMI L. Spallanzani i Italien

Ifølge offentliggørelser i den italienske presse er det hypermoderne hospital i Rom, INMI L. Spallanzani, der er specialiseret på området for »Malattie Infettive« (smitsomme sygdomme), gradvist ved at blive omdannet til et hospitalsinstitut for »national sikkerhed«. Dette betyder, at det, hvis dette ikke allerede er tilfældet, vil komme til at råde over højt sikrede laboratorier til bekæmpelse af bakterier og vira, som hører til niveau 4 (ebola, baciller m.m.).

Eftersom dette hospital befinder sig i et af de tættest bebyggede områder i Rom, bedes Kommissionen besvare følgende: Kan Kommissionen oplyse, om dette hospital fra såvel internationale som europæiske organisationer har modtaget de nødvendige dokumenter til attestering af dets funktion, især hvad angår opbevarelsen af de bakterier og vira, som hvad angår patogenitet tilhører grad 4? Ved Kommissionen, om der er underskrevet en aftale mellem Italien og USA om bekæmpelse af biologisk terror?

Svar afgivet på Kommissionens vegne af David Byrne

(23. februar 2004)

Godkendelse af hospitaler og deres laboratorier og enhver skriftlig bekræftelse af en sådan godkendelses omfang henhører under medlemsstaternes kompetence.

Der stilles ingen krav om godkendelse eller meddelelse af sådanne afgørelser på europæisk plan, men det er almindeligt, at laboratorier, der er aktive på biosikkerhedsniveau 4, søger international godkendelse.

En rammeaftale om samarbejde inden for forskning mellem Italien og USA blev undertegnet og ratificeret ved bekendtgørelse DL/22 i januar 2004. Denne rammeaftale omfatter tre områder: sjældne sygdomme, kræft og biologisk terrorisme.
2.

Hvilke initiativer vil Kommissionen iværksætte for at undgå, at en eventuel fjernelse af produktionsrestitutionen medfører, at EUs konservesindustri mister konkurrenceevne, at produktionen formindskes, at der bliver færre arbejdspladser, og at der sker et fald i markedsandelen?
4.

Deler Kommissionen den opfattelse, at for så vidt man med disse de nye strengere regler ønsker at forhindre eventuel svig, er det langt at foretrække at opnå dette mål ved et omhyggeligt ført befolkningsregister, en omhyggelig registrering af personer, som eventuelt ved dom og som yderligere straf er frataget deres stemmeret, og følgelig en rettidig tilpasning af valglisterne og en god kontrol ved valgstederne, således at den enkelte stemmeberettigede er i stand til på selve valgdagen at afgøre, om han/hun ønsker at deltage i valget?
DA Den Europæiske Unions Tidende CE 65/187

(2004/C 65 E/204)

SKRIFTLIG FORESPØRGSEL P-2673/03

af Georges Berthu (NI) til Kommissionen

(2. september 2003)

Om: Moms af reparationsarbejde på gamle bygninger

Den 31. december 2003 udløber den forsøgsperiode, i hvilken medlemslandene har lov til at anvende en reduceret momssats på stærkt arbejdskraftintensive tjenesteydelser, især reparationsarbejde på gamle bygninger.

De konjunkturmæssige vanskeligheder og navnlig stigningen i den gennemsnitlige arbejdsløshedsprocent i EU taler stærkt for en konsolidering af dette forsøg. Det har i øvrigt næppe bevirket konkurrenceforvridninger mellem medlemslandene, da denne type tjenesteydelser, som hovedsagelig er af lokal art, er vanskelig at flytte.

Kan Kommissionen oplyse, om den, således som det forekommer at være ønskeligt, ved årets slutning vil forelægge et forslag, der tager sigte på permanent at tillade medlemsstaterne at anvende den reducerede momssats på reparationer af bygninger?

Svar afgivet på Kommissionens vegne af Frederik Bolkestein

(25. september 2003)

Kommissionen har den 23. juli 2003 vedtaget et forslag til direktiv vedrørende de nedsatte momssatser (1). Heri foreslås det, at medlemsstaterne får mulighed for at anvende en nedsat sats for levering, opførelse, ombygning, renovering, reparation, vedligeholdelse og rengøring af boliger. Som følge heraf kan der, som det allerede nu er tilfældet, anvendes en nedsat sats for reparation af ældre bygninger, for så vidt det drejer sig om private boliger.

Eftersom der ikke sættes spørgsmål ved den frivillige karakter af de nedsatte satser, kan medlemsstaterne selv afgøre, for hvilke sektorer de ønsker at anvende de nedsatte satser.

Det tilkommer nu Rådet, efter at Europa-Parlementet har udtalt sig, enstemmigt at træffe afgørelse om det fremtidige anvendelsesområde for de nedsatte momssatser.

(1) KOM(2003) 397 endelig.
DA Den Europæiske Unions Tidende CE 65/223

(2004/C 65 E/238)

SKRIFTLIG FORESPØRGSEL E-2820/03

af Geoffrey Van Orden (PPE-DE) til Kommissionen

(19. september 2003)

Om: Separate nummerplader til påhængsvogne

Nederlandene har indført en ny lov, der kræver, at hver påhængsvogn (stor eller lille, samt campingvogne, etc.) forsynes med en separat nummerplade med eget nummer, der monteres på det sædvanlige sted.

Det Forenede Kongerige er en af de to EU-medlemsstater, der ikke har et separat registreringssystem for påhængsvogne.

Så vidt det er spørgeren bekendt, vil de nederlandske myndigheder kræve, at britiske vognmænd ansøger om et midlertidigt nederlandsk registreringsnummer, et såkaldt »BO-nummer«, for at få tilladelse til at transportere varer/last gennem landet.

Det Forenede Kongerige har et glimrende system med ID-numre for hver enkelt påhængsvogn, ved hjælp af hvilket myndighederne kan spore en hvilken som helst påhængsvogn og dens ejer.

Betragter Kommissionen en medlemsstats indførelse af supplerende registreringskrav til vognmænd, der opfylder registreringskravene i deres hjemland, som en hindring for personers og varers frie bevægelighed inden for EU?

Hvad agter Kommissionen i bekræftende fald at gøre for at forhindre dette?

Svar afgivet på Kommissionens vegne af Fritz Bolkestein

(29. oktober 2003)

Kommissionen var endnu ikke bekendt med den nye nederlandske lov, der kræver, at hver påhængsvogn, som ikke er registreret særskilt, skal forsynes med et midlertidigt nederlandsk registreringsnummer for at kunne transportere varer/last gennem Nederlandene. Ydermere synes det, på basis af den information, som for tiden er til rådighed, at registreringsproceduren ikke er tilgængelig for vognmænd etableret i andre medlemsstater.

Det er nødvendigt for Kommissionen at undersøge denne nye lov grundigere for at finde ud af, om den er forenelig med principperne om fri bevægelighed for varer og transporttjenester. Om nødvendigt vil Kommissionen indlede en traktatbrudssag mod Nederlandene for at fjerne eventuelle uberettigede hindringer for den frie bevægelighed for varer og transporttjenester, som måtte opstå som resultat af denne lov.

Kommissionen vil holde det ærede medlem underrettet om denne sags videre forløb.